**Notă informativă**

**la proiectul Hotărîrii Guvernului pentru aprobarea Regulamentului sanitar privind punerea la dispoziţie pe piaţă şi utilizarea produselor biocide**

**Condiţiile ce au impus elaborarea proiectului**

Prezentul proiect de Hotărîre de Guvern este elaborat în temeiul art.6 şi art.10 din Legea privind supravegherea de stat a sănătăţii publice nr. 10-XVI din 03 februarie 2009 (Monitorul Oficial al Republicii Moldova, 2009, nr. 67, art. 183).

Proiectul de act normativ stabileşte norme referitoare la utilizarea la nivel naţional a unei liste a substanţelor active care pot fi utilizate în produsele biocide, stabilite la nivelul UE; înregistrarea produselor biocide anterior plasării pe piaţă; introducerea pe piaţă a articolelor tratate şi are scop îmbunătăţirea funcţionării pieţei interne prin armonizarea normelor UE privind punerea la dispoziţie pe piaţă şi utilizarea produselor biocide, asigurând totodată un nivel ridicat de protecţie a sănătăţii oamenilor şi a animalelor, şi de protecţie a mediului. El vine să completeze şi să dezvolte cadrul normativ existent în domeniul produselor biocide cu cerinţe specifice.

**Gradul de compatibilitate al proiectului de act normativ cu reglementările legislaţiei comunitare**

Proiectul de act normativ este elaborat în contextul armonizării legislaţiei naţionale cu legislaţia comunitară privind punerea la dispoziţie pe piaţă şi utilizarea produselor biocide şi transpune parţial prevederile capitolelor I, IV, VI, IX, XII, XIV, XV, XVII şi anexelor III, IV, V şi VI ale Regulamentului nr. 528/2012. Regulamentului nr. 528/2012 al Parlamentului European şi a Consiliului din 22 mai 2012 privind punerea la dispoziţie pe piaţă şi utilizarea produselor biocide, publicat în Jurnalul Oficial al Comunităţii Europene nr. L 167/1 din 27.6.2012. se aplică de la 1 septembrie 2013. Acesta abrogă şi înlocuieşte [directiva anterioară - 98/8/EC](http://eur-lex.europa.eu/LexUriServ/LexUriServ.do?uri=CELEX:31998L0008:RO:NOT) a Parlamentului European şi a Consiliului privind comercializarea produselor biodestructive, transpusă anterior prin Hotărîrea Guvernului nr.564/2009.

**Principalele prevederi şi elemente noi ale proiectului**

Noul act normativ vizează introducerea pe piaţă şi utilizarea produselor biocide, care sunt destinate protejării oamenilor, animalelor, materialelor sau articolelor împotriva organismelor dăunătoare, precum dăunătorii sau bacteriile, prin acţiunea substanţelor active pe care le conţin. Obiectivul acestui regulament este acela de a îmbunătăţi funcţionarea pieţei produselor biocide, asigurând în acelaşi timp un nivel ridicat de protecţie a oamenilor şi a mediului.

Toate produsele biocide trebuie să dispună de înregistrare înainte de a fi introduse pe piaţă, iar substanţele active conţinute de fiecare produs biocid trebuie să fie aprobate în prealabil la nivel comunitar.

În capitolele I şi II al proiectului de act normativ sînt specificate cerinţele, scopul, obiectivele şi domeniul de aplicare referitor la prodisele biocide, fiind date noţiunile specifice utilizate în proiectul de act normativ.

În capitolul III sînt stipulate cerinţele privind punerea la dispoziţiei a produselor biocide.

În capitolul IV sînt stabilite condiţiile de acordare a unui certificat de înregistrare a produsului biocid

Cerinţele către cererile de înregistrare sunt stipulate în capitolul V.

În capitolul VI expres este stipulat conţinutul certificatului de înregistrare a produsului biocid, care precizează clauzele şi condiţiile de punere la dispoziţie pe piaţă şi de utilizare a produsului.

De asemenea proiectul de act normativ conţine cerinţele privind reînnoirea, modificarea sau anularea unui certificat, dar şi cerinţe către notificarea efectelor adverse sau neaşteptate, rezultate utilizării unui produs biocid, cerinţe către plasarea pe piaţă a produselor tratate cu substanţe active sau produse biocide, dar şi protecţia datelor deţinute de autoritatea competentă, monitorizarea utilizării produselor biocide de către autorităţile competente, clasificarea, etichetarea, ambalarea produselor biocide.

Adoptarea prezentului proiect de act normativ, pe de o parte va stabili cerinţe obligatorii cărora trebuie să se conformeze produsele biocide plasate pe piaţă şi va facilita activitatea agenţilor economici implicaţi în circuitul acestor produse. Pe de altă parte, adoptarea proiectului de act normativ va da împuternicirile necesare autorităţilor de implementare să asigure, ca agenţii economici din domeniu să se conformeze prevederilor din proiectul prezentului act normativ. Adoptarea proiectului de act normativ va contribui la îmbunătăţirea situaţiei de protecţie a sănătăţii populaţiei şi a animalelor, dar şi a mediului, în raport cu produsele biocide şi la armonizarea legislaţiei naţionale cu cea comunitară.

**Fundamentarea economico-financiară**

Costuri suplimentare, altele decît cele prevăzute în bugetul de stat, legate de elaborarea şi implementarea proiectului dat nu sunt necesare.

**Elaboratorii proiectului**

Proiectul a fost elaborat de Ministerul Sănătăţii şi urmează să fie avizat de către organele centralele de specialitate ale administraţiei publice centrale.